RÅDETS RESOLUTION af 23. november 1995 om datamatisering af forsendelsesprocedurerne (95/C 327/02)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab, og

som tager følgende i betragtning:

Forsendelsesprocedurerne er handelspolitiske instrumenter, der er uundværlige, for at den internationale handel kan fungere tilfredsstillende;

de vigtigste forsendelsesprocedurer, der anvendes i Fællesskabet, er: fællesskabsforsendelse, fælles forsendelse, som er en udvidelse af fællesskabsforsendelsen til EFTA-landene i henhold til konventionen af 20. maj 1987 om en fælles forsendelsesprocedure (1), og forsendelsesproceduren for international vejgodstransport, der er fastlagt i TIR-konventionen af 1975;

de nationale toldforvaltninger har alene ansvaret for den administrative kontrol med og forvaltningen af forsendelsesprocedurerne;

en hensigtsmæssig forvaltning af forsendelsesprocedurerne kræver et tæt administrativt samarbejde mellem Fællesskabets medlemsstater, mellem disse og Kommissionen og mellem disse og de øvrige kontraherende parter i de konventioner, der regulerer de internationale forsendelsesprocedurer;

udviklingen i handelsforbindelserne med Central- og Østeuropa har ført til en betydelig stigning i anvendelsen af forsendelsesprocedurerne for transport af varer mellem disse områder og Fællesskabet;

for øjeblikket giver ordningen anledning til ca. 18 mio. forsendelsesangivelser om året, og mætningspunktet er snart nået i de fleste toldadministrationer, hvorfor kontrollen bliver stadig vanskeligere på grundlag af en udelukkende papirbaseret dokumentation og en manuel forvaltning;

den nuværende situation er alvorlig, idet den er præget af svig med forsendelsesprocedurerne, især med hensyn til følsomme varer, som er blevet et privilegeret mål for store kriminelle netværk, således at der ikke alene sker betydelige tab i medlemsstaternes og Fællesskabets indtægter, men også alvorlige økonomiske skader som følge af den uretmæssige konkurrence, der følger af indførslen af ulovlige varer på markedet og på grund af omgåelsen af anvendelsen af fællesskabspolitikkerne, som påvist i meddelelse fra Kommissionen til Europa-Parlamentet og Rådet af 29. marts 1995;

denne situation giver anledning til et voksende antal klager og til usikkerhed for de hæderlige virksomheder, der må bære følgerne af svigen og af de restriktive foranstaltninger, man har været nødt til at indføre i forsendelsesprocedurerne;

de nuværende problemer kan blive endnu større som følge af den fremtidige udvidelse af den fælles forsendelsesprocedure til andre lande i Central- og Østeuropa, der i en første fase er planlagt til juli 1996 for de såkaldte Visegrad-lande;

i denne situation er den vigtigste foranstaltning på mellemlang sigt en datamatisering af forsendelsesprocedurerne;

formålet med en datamatisering af forsendelsesprocedurerne er at gøre dem mere effektive, at tilbyde det bedste middel til at sikre en mere effektiv påvisning og forebyggelse af svig samt at forbedre de faciliteter, som virksomhederne råder over;

det er Fællesskabets opgave at sikre en effektiv og permanent forvaltning af disse procedurer, der garanterer udøvelsen af en toldkontrol af kvalitet og forsvarer det indre markeds effektive funktion, uden at fordelene ved at lette handelen går tabt;

indførelsen af et edb-baseret forsendelsessystem kræver anvendelse af menneskelige ressourcer og gennemførelse såvel nationalt som på fællesskabsplan af investeringer, der skal planlægges betids med henblik på de forskellige regnskabsår;

indtil forsendelsesprocedurerne er blevet datamatiseret, bør der gøres brug af de mest moderne toldtekniske metoder, så de eksisterende procedurer kan fungere bedre;

ER ENIGT OM, at en datamatisering af forsendelsesprocedurerne er det bedste middel til på mellemlang sigt at løse de alvorlige problemer, der for øjeblikket har ramt ordningen, og at en gennemførelse heraf derfor bør have den højeste prioritet;

OPFORDRER Kommissionen til at fortsætte arbejdet inden for sit kompetenceområde med henblik på at sikre en effektiv indførelse af de edb-baserede forsendelsesprocedurer på hele Fællesskabets område, idet den prioriterer denne indførelse højt og giver den de finansielle og menneskelige ressourcer, der måtte være nødvendige;

OPFORDRER medlemsstaterne til, hvis de ikke allerede har gjort det, at bevilge de menneskelige og finansielle ressourcer, der er nødvendige for en vellykket indførelse af det edb-baserede forsendelsessystem, som skal være operationelt snarest muligt og senest i 1998;

OPFORDRER medlemsstaterne og Kommissionen til at arbejde nært sammen og til at samordne deres indsats med henblik på at nå de fælles mål og endvidere gøre brug af de mest moderne toldtekniske metoder, såsom risikoanalyse og revisionsbaseret kontrol.

(1) EFT nr. L 226 af 13. 8. 1987, s. 2.